Yossi Benayoun

Tidlig karriere

Kilde: (en) Uefa.com - Benayoun the kid for Hammers 22.07.05
Etter at han hadde spilt svært bra i EM for U-16 landslag i 1996, der Israel kom på 3.-plass, ble mange utenlandske klubber interessert. Tre års militærtjeneste forhindret ham imidlertid fra å dra utenlands før han ble 21 år.
Kun 17 år gammel debuterte han på førstelaget til Be'er Sheva, og gjorde en formidabel første sesong med 16 mål, inkludert et mot Maccabi Haifa FC som han trodde reddet plassen i serien til laget sitt, bare for å oppdage at en seier i siste øyeblikk for konkurrenten Bnei-Yehuda Tel-Aviv FC sendte laget hans ned.
Yossi flyttet videre til Maccabi Haifa, og ble svært mye bedre under den tsjekkiske treneren Dusan Uhrin, og var med på å få laget bl.a til kvartfinalen i UEFA-cupen i 1998/99, samt en debut for landslaget.
Så i 2000/01 hjalp han laget, da trent av Avraham Grant til deres første seriemesterskap på 7 år. Maccabi Haifa gjentok suksessen sammen med Benayoun året etter.
Da kontrakten hans var gått ut, dro Benayoun utenlands til den spanske klubben Racing de Santander i 2002. Han hadde en svært suksessfull første sesong, bl.a med 6 mål, og var en viktig del i det spanske lagets kamp mot nedrykk.

West Ham United

West Ham signerte Benayoun i juli 2005 etter at Racing aksepterte et bud på £2,5 millioner, og Benayoun signerte en fireårskontrakt.
I januar 2006 skapte Benayoun furore internt i West Ham da det ble kjent at han var blitt ulovlig kontaktet om en overgang av de israelske klubbene Hapoel Tel-Aviv og Beitar Jerusalem, uten at de gikk veien via klubben først.
I sesongen 2005-06 bidrog Benayoun sterkt til at London-klubben endte på 9.-plass i serien, samt den 125. FA Cup-finalen mot Liverpool FC. West Ham tapte tilslutt kampen etter straffespark-konkurranse, etter 3-3 etter ekstraomganger. Benayoun ble sett med tårer etter kampen.
Sommeren 2007 begynte sterke rykter å gå om en mulig overgang for Benayoun til Liverpool FC. Både kjøp og bytte med spissen Craig Bellamy ble nevnt som muligheter i media. Rafa Benitez bekreftet tidlig i juli 2007 at Liverpool ønsket å kjøpe ham.

Liverpool FC

Den 11. juli 2007 ble det klart at det var blitt enighet om en overgang mellom klubbene. Yossi ble da den 3. israelske spilleren på Merseyside-laget gjennom tidene, etter Ronny Rosenthal og Avi Cohen. Han signerte en fireårskontrakt med Liverpool, selv om andre klubber hadde tilbudt han mere penger for en overgang. Benayoun ble tiltenkt en rolle som erstatter for spanjolen Luis Garcia. Yossi gjorde sin offisielle debut i kvalifiseringskampen til Mesterligaen 2007/2008 borte mot franske Toulouse 15. august 2007, der han startet kampen.
Sommeren 2008 ble Yossi stadig koblet til andre klubber, som bl.a en retur tilbake til West Ham og til Roma, mens Liverpool og Benitez på sin side avviste disse ryktene og sa at israeleren ville forbli på Anfield. Senere på høsten 2008 begynte Yossi igjen å bli lei benkeslitingen, og han uttalte at «Dersom situasjonen forblir den samme de neste par månedene, og jeg ikke får mer spilletid på midtbanen, ønsker jeg ikke å fortsette i Liverpool.» En samtale med Benitez i desember, der Yossi ble lovet flere sjanser fremover, sørget imidlertid for at israeleren slod seg til ro. I januar 2009 skal Yossi ha blitt enig med Spartak Moskva om sine personlige vilkår i en potensiell overgang, men han ble overtalt av Benitez om å bli, etter å ha blitt lovet flere kamper. Tålmodigheten bar etterhvert frukter, da Yossi i perioden etterpå fra desember til primo mars, startet i 11 av 19 kamper, og var banens beste i flere av disse, bl.a skårte han flere viktige mål, som bortemålet som ga seier i Mesterliga-møtet i åttendedelsfinalen mot Real Madrid i februar 2009 og seiersmålet borte mot Fulham den 4. april etter 92 minutt. Den 21. april gjentok han bragden og skårte to nye seriemål, det ene tre minutter på overtid, i 4-4 kampen på Anfield mot Arsenal, der Andrej Arsjavin skårte fire mål for «The Gunners». Benitez var så fornøyd med Yossi at han etterhvert beskrev ham som en «nøkkelspiller» på laget.

Chelsea FC

Den 2. juli 2010 ble Yossi Benayoun enige med Chelsea om en overgang på 50 millioner.

Landslagsspill

Benayoun var med i det israelske U-16 landslaget som kom på 3.-plass i 1996 «UEFA European Under-16 Championship».
Han ble i sesongen 1998/99 innkalt til landslaget, og ble dermed den første spilleren som har spilt både for ungdomslandslag, U-21 og A-landslaget, samt skåret fire mål på sine to første kamper. Han debuterte for A-landslaget mot Portugal i november 1998. Han ble også kaptein for laget i 2005.

Familie

Yossi er gift med sin barndomskjæreste Mirit, og de har to barn sammen.